'১২ বিলিয়ন ডলার পরিশোধের চাপ'
'১২ বিলিয়ন ডলার পরিশোধের চাপ'-এমন শিরোনাম করেছে দেশ রূপান্তর পত্রিকা। এই খবরটিতে বলা হয়েছে যে, সরকারি ও বেসরকারি খাতে নেওয়া বিদেশি ঋণ পরিশোধের চাপ বাড়ছে এবং আগামী ডিসেম্বর নাগাদ পরিশোধ করতে হবে প্রায় ১২ বিলিয়ন বা এক হাজার ২০০ কোটি মার্কিন ডলার। এর মধ্যে সরকার ও সরকারি গ্যারান্টিতে নেওয়া ঋণের মধ্যে পরিশোধ করতে হবে ৩১৯ কোটি ৬০ লাখ ডলার। বাকিটা পরিশোধ করবে বেসরকারি খাত।
ঋণ পরিশোধের চাপ সামলাতে হিমশিম খেতে হচ্ছে। বিদেশি মুদ্রার সংকট কাটাতে আরো বেশি ঋণের জন্য দৌঁড়ঝাপ করতে হচ্ছে সরকারকে। আর এর কারণ হচ্ছে পুরনো ঋণ পরিশোধের চাপ।
এনিয়ে কালের কণ্ঠে পত্রিকার শিরোনাম, সুদের হার বাড়ছে, শোধের অংক বাড়বে। এতে বলা হয়েছে যে, ইউক্রেন-রাশিয়া যুদ্ধের কারণে বিশ্ব অর্থনীতির ভিন্ন পরিস্থিতির মধ্যে একদিকে বাড়ছে বৈদেশিক ঋণের সুদ, অন্যদিকে কমছে ঋণ পরিশোধের সময়। সুদহার বাড়ার কারণে ঋণগ্রহীতা দেশগুলোর ঋণ পরিশোধের চাপ বাড়ছে। বাংলাদেশ তুলনামূলক সহজ শর্তে ঋণ নিলেও গত অর্থবছরের তুলনায় বেড়েছে ঋণ পরিশোধের চাপ।
অর্থনৈতিক সম্পর্ক বিভাগের (ইআরডি) তথ্য মতে, করোনা-পরবর্তী সময়ে বিভিন্ন উন্নয়ন সহযোগী সংস্থা ও দেশের সুদহার এক থেকে পাঁচ শতাংশ বেড়েছে। অন্যদিকে বৈশ্বিক সুদহার নির্ধারণের অন্যতম মাপকাঠি লন্ডন ইন্টার ব্যাংক অফারড রেটের (লাইবর) পরিবর্তে সিকিউরড ওভারনাইট ফিন্যান্সিং রেট (সোফর) নামে নতুন ব্যবস্থা চালুর ফলেও সুদহারে পরিবর্তন এসেছে।
ইআরডির কর্মকর্তারা জানান, রাশিয়া-ইউক্রেন যুদ্ধের প্রভাবে সোফর রেট বেড়ে ৫ শতাংশের বেশি হয়েছে। এ কারণে বাজারভিত্তিক ঋণের জন্য বাংলাদেশকে এখন ৫ শতাংশের বেশি সুদ পরিশোধ করতে হচ্ছে।
দুর্নীতি দমনে নিষেধাজ্ঞার সঙ্গে পাচারকৃত সম্পদ জব্দের কথা জানাল যুক্তরাষ্ট্র-বণিক বার্তার শিরোনাম এটি। এতে বলা হয়েছে, বিশ্বজুড়ে দুর্নীতি দমনে নিষেধাজ্ঞার পাশাপাশি পাচারকৃত সম্পদ জব্দ করার কৌশল নিতে পারে যুক্তরাষ্ট্র।
একইসাথে যেসব দেশে সম্পদ পাচার হয়েছে, সেই সব দেশকে যাবতীয় তথ্য সরবরাহ করা হবে, যাতে তারা সংশ্লিষ্ট বিষয়ে মামলাসহ প্রয়োজনীয় পদক্ষেপ নিতে পারে।
একই সঙ্গে দুর্নীতিবাজ এবং তাদের সঙ্গে যারা জড়িত, তাদের নিরপেক্ষভাবে নির্মূল করতে যুক্তরাষ্ট্র বাংলাদেশ সরকারকে উৎসাহ দিচ্ছে বলে জানিয়েছেন মার্কিন পররাষ্ট্র দপ্তরের মুখপাত্র ম্যাথিউ মিলার।
এনিয়ে যুগান্তর পত্রিকার শিরোনাম, বাংলাদেশে দুর্নীতি মোকাবিলায় নিষেধাজ্ঞা হাতিয়ার হতে পারে: যুক্তরাষ্ট্র।
এতে বলা হয়েছে, বাংলাদেশ থেকে বিদেশে অর্থ পাচার, দুর্নীতিবাজদের বিরুদ্ধে ব্যবস্থা, অবাধ ও সুষ্ঠু নির্বাচনে বিঘ্ন সৃষ্টিকারী এবং নতুন নিষেধাজ্ঞা আরোপের প্রসঙ্গটি যুক্তরাষ্ট্রের পররাষ্ট্র দপ্তরের নিয়মিত প্রেস ব্রিফিংয়ে উঠে এসেছে। এতে পররাষ্ট্র দপ্তরের মুখপাত্র ম্যাথিউ মিলার বলেছেন, দুর্নীতি মোকাবিলায় নিষেধাজ্ঞা হাতিয়ার হিসাবে কাজ করতে পারে।
এ ছাড়া বাংলাদেশে অবাধ ও সুষ্ঠু নির্বাচন আয়োজনে চলমান মার্কিন নীতি অব্যাহত থাকবে বলেও জানানো হয়েছে।
হার্ডলাইনে বিএনপি-এমন শিরোনাম করেছে মানবজমিন পত্রিকা। এতে বলা হয়েছে, দলীয় শৃঙ্খলার বিষয়ে কঠোর অবস্থান নিয়েছে বিএনপি। কর্মসূচি পালন ও দলীয় নির্দেশনা  অমান্যকারী নেতাকর্মীদের বিষয়ে কোনো ধরনের ছাড় না দেয়ার নীতিগত সিদ্ধান্ত হয়েছে দলীয় ফোরামে।
সর্বশেষ ২৯শে জুলাই ঢাকার ৫ প্রবেশপথে অবস্থান কর্মসূচির দিন নেতাদের অবস্থান মূল্যায়ন করে তাদের বিষয়েও চিন্তাভাবনা চলছে। তাদের কেউ কেউ দলীয় শাস্তির মুখে পড়তে পারেন।
দলীয় সূত্র জানায়, ২৯শে জুলাইয়ের কর্মসূচিতে নেতাদের কার কী ভূমিকা রেখেছেন তার একটি মূল্যায়ন প্রতিবেদন তৈরি হয়েছে।
ওই প্রতিবেদনের ভিত্তিতে আরও কয়েকজন নেতার বিষয়ে দলীয় সিদ্ধান্ত আসতে পারে।
নয়াদিগন্ত পত্রিকার শিরোনাম, রাজপথে নেতাকর্মীদের শক্ত উপস্থিতি চায় বিএনপি। এতে বলা হয়েছে, আগামী সেপ্টেম্বর থেকে ‘অলআউট’ আন্দোলনে নামার যে পরিকল্পনা করা হচ্ছে, সেই পরিকল্পনা বাস্তবায়নে সংগঠনের কোনো স্তরে ‘গাফলতি’ দেখতে চায় না বিএনপি।
দায়িত্বশীল নেতারা বলেছেন, পদ-পদবি নিয়ে এখন ঘরে বসে থাকার সুযোগ নেই। সিনিয়র-জুনিয়র সবাইকে মাঠে থেকে কর্মসূচি শতভাগ সফল করতে হবে। অন্যথায় সাংগঠনিক ব্যবস্থা গ্রহণ করা হবে।
জানা গেছে, অসুস্থতার কথা বলা হলেও দায়িত্বে অবহেলার কারণেই ছাত্রদল সভাপতি কাজী রওনকুল ইসলাম শ্রাবণকে দায়িত্ব থেকে সরিয়ে দেয়া হয়েছে এবং এটাকে দলের নিষ্ক্রীয় নেতাকর্মীদের জন্য ‘কঠোর বার্তা’ বলে মনে করছেন কেউ কেউ।
নভেম্বরে জাতীয় সংসদ নির্বাচনের তফশিল-যুগান্তর পত্রিকার শিরোনাম এটি। এতে বলা হয়েছে, আগামী নভেম্বর মাসে চালু হবে নির্বাচনি অ্যাপ। এই অ্যাপের মাধ্যমে অনলাইনে মনোনয়নপত্র জমা দেওয়ার ব্যবস্থা, ভোটার হার, ভোটকেন্দ্রসহ বিভিন্ন তথ্য জানা যাবে।
ওই অ্যাপ চালুর পরই জাতীয় সংসদ নির্বাচনের তফশিল ঘোষণা করা হবে বলে জানান নির্বাচন কমিশনার মো. আনিছুর রহমান।
তিনি বলেন, নভেম্বরে তফশিল ঘোষণা করা হবে। কোন দিন ঘোষণা করা হবে সেটা বলতে পারবেন না।
শান্তিপূর্ণ সমাবেশের অধিকারকে সম্মান জানানোর তাগিদ জাতিসংঘের-এমন শিরোনাম করেছে দৈনিক ইত্তেফাক। এতে বলা হয়েছে, বাংলাদেশে আবারো শান্তিপূর্ণ, বিশ্বাসযোগ্য এবং অংশগ্রহণমূলক নির্বাচনের আহ্বান জানিয়েছে জাতিসংঘ।
মঙ্গলবার জাতিসংঘ মহাসচিব আন্তোনি গুতেরেসের উপ-মুখপাত্র ফারহান হক নিয়মিত প্রেস ব্রিফিংয়ে সাংবাদিকদের এক প্রশ্নের উত্তরে এই আহ্বান জানান।
বাংলাদেশে চলমান পরিস্থিতিতে শান্তিপূর্ণ ও সুষ্ঠু নির্বাচন সম্ভব কিনা এমন প্রশ্নের উত্তরে তিনি বলেন, ‘এই অবস্থায় বাংলাদেশে একটি অংশগ্রহণমূলক, শান্তিপূর্ণ ও বিশ্বাসযোগ্য নির্বাচনকে আমরা অব্যাহতভাবে উৎসাহিত করি। বিশ্বের সব জায়গায়ই প্রতিবাদ-বিক্ষোভ হয়। আমরা চাই শান্তিপূর্ণ সমাবেশ এবং প্রতিবাদ বিক্ষোভের অধিকারকে সব নিরাপত্তা রক্ষাকারী বাহিনী স্বীকৃতি দেবে এবং সম্মান করবে।’
সমকাল পত্রিকার শিরোনাম, বড় ক্ষতি নতুন রেলপথের। এতে বলা হয়েছে, উদ্বোধনের অপেক্ষায় থাকা সাড়ে ১৫ হাজার কোটি টাকায় নির্মিত চট্টগ্রামের দোহাজারী থেকে কক্সবাজার রেলপথ বন্যায় ডুবেছে। যে বাঁধের ওপর রেলপথ তৈরি করা হয়েছে, সেটির মাটি ও রেললাইনের পাথর বানের তোড়ে ভেসে বড় ক্ষতির আশঙ্কা রয়েছে।
রেলওয়ে জানিয়েছে, বন্যার ক্ষতির কারণে সরকারের অগ্রাধিকারের দোহাজারী-কক্সবাজার রেলপথের উদ্বোধন পিছিয়ে যেতে পারে।
এনিয়ে বণিক বার্তার শিরোনাম, ক্ষতিগ্রস্ত উদ্বোধনের অপেক্ষায় থাকা দোহাজারী-কক্সবাজার রেলপথ। এতে বলা হয়েছে, কয়েক দশকের মধ্যে সর্বোচ্চ বৃষ্টিপাতে চট্টগ্রাম অঞ্চল প্লাবিত হওয়ার পর স্থানে স্থানে পানিতে ডুবে গেছে চট্টগ্রামের দোহাজারী থেকে কক্সবাজার পর্যন্ত নির্মীয়মাণ রেলপথ।
পানি কমছে, ভাসছে ক্ষত, পাহাড়ধসের শঙ্কা-এমন শিরোনাম করেছে কালের কণ্ঠ পত্রিকা। এতে বলা হয়েছে, কক্সবাজার ও বান্দরবানে বন্যা পরিস্থিতির কিছুটা উন্নতি হয়েছে।
খাগড়াছড়ির দীঘিনালা ও কক্সবাজারের চকরিয়া উপজেলার বেশির ভাগ এলাকায় গতকাল বুধবার পানি কিছুটা কমলেও কিছু এলাকা নতুন করে প্লাবিত হয়েছে।
সড়কের বিভিন্ন স্থান ডুবে থাকায় দীঘিনালার সঙ্গে সাজেক ও লংগদুর যোগাযোগ গতকাল রাত পর্যন্ত বন্ধ ছিল। বন্ধ ছিল চট্টগ্রাম-কক্সবাজার মহাসড়কের সরাসরি যান চলাচলও।
তবে মঙ্গলবার রাত থেকে আনোয়ারা-বাঁশখালী-পেকুয়া আঞ্চলিক মহাসড়ক দিয়ে চট্টগ্রাম-কক্সবাজারে সীমিত আকারে যান চলাচল শুরু হয়েছে।
চট্টগ্রাম বিভাগের বন্যার এ খবরগুলো প্রায় প্রতিটি পত্রিকায় ছাপা হয়েছে। এনিয়ে নিউ এইজ পত্রিকার শিরোনাম, ‘Ctg catastrophe leaves 22 killed, scores in hunger.’
এতে বলা হয়েছে, হাজার হাজার মানুষ বুধবারও আরো একটি দুঃস্বপ্নের দিন পার করেছে পানিবন্দী অবস্থায়। অতিভারী বৃষ্টিপাতের মধ্যেও তারা ঘরের চালের উপর আশ্রয় নিয়েছে। ভুগেছে বিশুদ্ধ পানি ও খাবারের সংকটে।
এই বিভাগটি খোলা ৪১শ আশ্রয়কেন্দ্রে থাকা ৫৬ হাজার মানুষ এখনো বাড়ি-ঘরে ফিরতে পারেনি। দাপ্তরিক হিসাবেই ১০ লাখের বেশি মানুষ এই বন্যায় আক্রান্ত হয়েছে।
বন্যায় নানা কারণে এখনো পর্যন্ত ২২ জনের প্রাণহানি হয়েছে বলে কর্তৃপক্ষ জানিয়েছে।
যুগান্তরের শিরোনাম, ডিমের ডজন সর্বোচ্চ ১৭০ টাকা, ক্ষোভ। এতে বলা হয়েছে যে, রাজধানীর খুচরা বাজারে প্রতি ডজন ফার্মের ডিম ১৬৫ টাকায় বিক্রি হচ্ছে। আর পাড়া-মহল্লার মুদি দোকানে বিক্রি হচ্ছে সর্বোচ্চ ১৭০ টাকা। যা আগে ১৫০ টাকা ছিল।
ডিমের দামে সর্বকালের রেকর্ড ছাড়ালেও নিশ্চুপ ভূমিকা পালন করছে তদারকি সংস্থা। ফলে আগে এক পিস ডিম ক্রেতা সাধারণ ১২ টাকায় কিনতে পাড়লেও এখন ১৪-১৫ টাকা খরচ করতে হচ্ছে। এতে গরিবের হা-হুতাশ বাড়ছে।
বাজারদর নিয়ে প্রথম আলোর শিরোনাম, আবার বাড়ছে পেঁয়াজের দাম। এতে বলা হয়েছে, বাজারে আবারও বাড়ছে পেঁয়াজের দাম। গত এক সপ্তাহের ব্যবধানে পেঁয়াজের দাম কেজিতে ১৫ টাকা পর্যন্ত বেড়েছে। এর মধ্যে দেশি পেঁয়াজের দাম বেড়েছে বেশি। তুলনামূলক কম বেড়েছে আমদানি করা পেঁয়াজের দাম। তাতে কেজিপ্রতি আমদানি করা পেঁয়াজের দাম ৫০ টাকা ছাড়িয়েছে। আর শতক স্পর্শ করার পথে দেশি পেঁয়াজের দাম।
বাজারের সঙ্গে সংশ্লিষ্ট ব্যক্তিরা বলছেন, বছরের এ সময়ে পেঁয়াজের সরবরাহ কমে আসার কারণে এই পণ্যের দাম বাড়ছে।
সমকাল পত্রিকার শিরোনাম, আশিকুল বুয়েটে ফেরায় শিক্ষার্থীদের ক্লাস বর্জন। এতে বলা হয়েছে, বাংলাদেশ প্রকৌশল বিশ্ববিদ্যালয়ের (বুয়েট) শিক্ষার্থী আবরার ফাহাদকে পিটিয়ে হত্যার ঘটনায় আজীবন ‘বহিষ্কৃত’ শিক্ষার্থী আশিকুল ইসলাম বিটুর ক্লাসে ফিরে আসার প্রতিবাদে ক্লাস বর্জন করে অবস্থান কর্মসূচি পালন করেছেন সাধারণ শিক্ষার্থীরা।
বুধবার সকাল ১০টা থেকে দুপুর সাড়ে ১২টা পর্যন্ত তারা বিশ্ববিদ্যালয়ের উপাচার্য অধ্যাপক ড. সত্য প্রসাদ মজুমদারের কার্যালয়ের সামনে অবস্থান কর্মসূচি পালন করেন।
ফাহাদ হত্যাকাণ্ডের ভিডিও ফুটেজ দেখে ২৬ শিক্ষার্থীকে আজীবন বহিষ্কার করে বুয়েট প্রশাসন। তালিকার ১৭ নম্বরে ছিলেন কেমিক্যাল ইঞ্জিনিয়ারিং বিভাগের ১৬ ব্যাচের আশিকুল ইসলাম বিটু। তবে হত্যা মামলার চার্জশিটে আশিকুলের নাম বাদ দেয় পুলিশ।
পরে বহিষ্কার আদেশের বিরুদ্ধে হাইকোর্টে রিট করেন আশিকুল ইসলাম বিটু। বহিষ্কার স্থগিত হওয়ায় সম্প্রতি ক্লাসে ফেরেন তিনি। এতেই ক্ষুব্ধ হন সাধারণ শিক্ষার্থীরা।

Summary Not Found